Document ID: 32004R0308

A Bizottság 308/2004/EK rendelete
(2004. február 20.)
a Kínai Népköztársaságból származó egyes termékekre vonatkozó 2003. évi mennyiségi kontingensek felhasználatlan részeinek újraelosztásáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a mennyiségi kvóták igazgatására vonatkozó közösségi eljárás létrehozásáról szóló, 1994. március 7-i 520/94/EK tanácsi rendeletre [1], és különösen annak 2. cikke (5) bekezdésére és 14. és 24. cikkére,
mivel:
(1) a Kínai Népköztársaságból származó behozatalra vonatkozó, átmeneti termékspecifikus védelmi mechanizmusról, valamint az egyes harmadik országokból történő behozatalra vonatkozó közös szabályokról szóló 519/94/EK rendelet módosításáról szóló, 2003. március 3-i 427/2003/EK tanácsi rendelet [2] éves mennyiségi kontingenseket írt elő a kérdéses rendelet I. mellékletében felsorolt, a Kínai Népköztársaságból származó bizonyos termékekre. Az 520/94/EK rendelet rendelkezéseit kell alkalmazni ezekre a kontingensekre.
(2) A Bizottság elfogadta az 520/94/EK rendelet végrehajtására vonatkozó általános szabályok megállapításáról szóló 738/94/EK rendeletet [3]. Ezek a rendelkezések ennek a rendeletnek a rendelkezései szerint alkalmazandók a fenti kontingensek igazgatására.
(3) Az 520/94/EK rendelet 20. cikkével összhangban a tagállamok illetékes hatóságai értesítették a Bizottságot a 2003-ban megállapított és fel nem használt kontingensek mennyiségeiről.
(4) A felhasználatlan mennyiségeket nem lehetett időben újra elosztani úgy, hogy azok a 2003. kontingensév vége előtt felhasználhatók legyenek.
(5) A kérdéses termékek mindegyikére kapott adatok vizsgálata azt jelzi, hogy a 2003. kontingensévben felhasználatlan mennyiségeket 2004-ban újra el kell elosztani, legfeljebb az ennek a rendeletnek az I. mellékletében meghatározott mennyiségi korlátig.
(6) Az 520/94/EK rendeletben előírt különböző igazgatási módszerek elemezése alapján és úgy ítélték meg, hogy a hagyományos kereskedelmi forgalmon alapuló módszert kell elfogadni. A kérdéses módszer szerint a kontingenseket két részre osztják fel, egyiket a hagyományos importőröknek, a másikat pedig más kérelmezőknek fenntartva.
(7) Ez bizonyult a legjobb módszernek az érintett közösségi importőrök folyamatos üzletmenetének biztosítására és a kereskedelmi forgalom megzavarásának elkerülésére.
(8) Az e rendelet értelmében újraelosztott mennyiségeket ugyanolyan kritériumok szerint kell elosztani, mint a 2003. évi kontingensek megállapításánál.
(9) Szükséges egyszerűsíteni az olyan hagyományos importőrök által teljesítendő alakiságokat, akik már rendelkeznek olyan behozatali engedélyekkel, amelyeket akkor bocsátottak ki, amikor a 2004. évi közösségi kontingenseket megállapították. Az illetékes közigazgatási hatóságok már rendelkeznek az 1998. évi vagy az 1999. évi összes hagyományos exportőr behozatalára vonatkozó szükséges bizonyítékkal. Az utóbbiaknak ezért csak a korábbi engedélyük egy példányát kell mellékelniük az új engedély iránti kérelmeikhez.
(10) A kontingens optimális felhasználása érdekében intézkedéseket kell tenni a legjobb feltételek biztosítására a kontingens nem hagyományos importőröknek fenntartott hányadának elosztásához. Ebből a célból helyénvaló úgy rendelkezni, hogy ez a hányad a kérelmezett mennyiségek arányában kerüljön elosztásra, a ténylegesen benyújtott behozatali engedély kérelmek egyidejű vizsgálata alapján, és csak azoknak az importőröknek biztosítson hozzáférést, amelyek bizonyítani tudják, hogy a 2003. kontingensév során a kérdéses termékre kiadott behozatali engedélyt megszerezték és annak legalább 80 %-át felhasználták. Azt a mennyiséget, amelyet bármelyik nem hagyományos importőr kérelmezhet szintén egy megállapított mennyiségre vagy értékre kell korlátozni.
(11) A kontingenselosztás céljából határidőt kell megállapítani az engedélykérelmek importőrök általi benyújtására.
(12) A kontingensek optimális felhasználása érdekében az olyan kontingensekhez tartozó lábbelik behozatalára vonatkozó engedélykérelmekben, amelyek több KN-kódra hivatkoznak, meg kell határozni az egyes kódokhoz igényelt mennyiségeket.
(13) A tagállamoknak tájékoztatniuk kell a Bizottságot a beérkezett behozatali engedély iránti kérelmekről az 520/94/EK rendelet 8. cikkében meghatározott eljárás szerint. A hagyományos importőrök korábbi behozatalairól szóló információkat ugyanazokban az egységekben kell kifejezni, mint a kérdéses kontingenst.
(14) Mivel a kontingensrendszer 2004. december 31-én lejár, az újraelosztott behozatali engedélyek lejárati dátumaként 2004. december 31. kerül megállapításra.
(15) Ezek az intézkedések összhangban vannak az 520/94/EK rendelet 22. cikke szerint kontingensek igazgatására létrehozott bizottság véleményével.
ELFOGADTA EZT A RENDELTET:
1. cikk
Ez a rendelet egyedi rendelkezéseket állapít meg az 427/2003/EK tanácsi rendeletben említett, a 2003. kontingensévben felhasználatlan mennyiségi kontingensek részeinek 2004-ben történő újraelosztására.
A 2003. kontingensévben fel nem használt mennyiségek újraelosztása ennek a rendeletnek az I. mellékletében megállapított mennyiségi- és értékkorlátokig történik.
A 738/94/EK rendelet az ebben a rendeletben szereplő egyedi rendelkezések figyelembevételével alkalmazandó.
2. cikk
(1) Az 1. cikkben említett mennyiségi kontingenseket az 520/94/EK rendelet 2. cikke (2) bekezdésének a) pontjában említett hagyományos kereskedelmi forgalmon alapuló módszer alkalmazásával kell elosztani.
(2) A hagyományos és a nem hagyományos importőrök számára elkülönített egyes mennyiségi kontingens hányadok ennek a rendeletnek a II. mellékletében kerülnek felsorolásra.
(3) a) A nem hagyományos importőrök számára elkülönített hányadot a kérelmezett mennyiségek aránya szerinti felosztáson alapuló módszer szerint kell megosztani; egyetlen importőr által igényelt mennyiség sem haladhatja meg a III. mellékletben szereplő mennyiséget. Csak azok az importőrök jogosultak behozatali engedélyekért folyamodni, akik bizonyítani tudják, hogy legalább 80 %-át behozták annak a termékmennyiségnek, amelyre a 2077/2002/EK bizottsági rendelet [4] szerint behozatali engedélyt kaptak.
b) Azok a gazdasági szereplők, akik a 2454/93/EGK rendelet [5] 143. cikkének meghatározása szerint egymással kapcsolatban álló személyeknek minősülnek, csak egyetlen engedély kérelmet nyújthatnak be a nem hagyományos importőrök számára elkülönített kontingenshányadra, a kérelemben leírt áruk tekintetében. A 738/94/EK rendelet 3. cikke (2) bekezdésének g) pontjában előírt nyilatkozaton kívül a nem hagyományos kontingensre vonatkozó engedélykérelemben nyilatkozni kell, hogy a kérelmező nem áll kapcsolatban a kérdéses nem hagyományos kontingenstípusért folyamodó más egyéb gazdasági szereplővel.
3. cikk
A behozatali engedélyek iránti kérelmeket e rendelet IV. mellékletében felsorolt illetékes hatóságokhoz kell benyújtani ennek a rendeletnek az Európai Unió Hivatalos Lapjában való kihirdetését követő naptól, 2004. március 10-én brüsszeli idő szerint 15:00 óráig.
4. cikk
(1) A hagyományos importőrök számára elkülönített egyes kontingenshányadok kiosztásának alkalmazásában a "hagyományos" importőrök olyan importőrök, akik bizonyítani tudják, hogy akár az 1998., akár az 1999. naptári évben árukat hoztak be.
(2) Az 520/94/EK rendelet 7. cikkében említett alátámasztó dokumentumoknak olyan, a Kínai Népköztársaságból származó termékeknek az importőr által megjelölt 1998-as vagy az 1999-es naptári év során történő szabad forgalomba bocsátásra kell vonatkoznia, amely termékek abba a kontingensbe tartoznak, amelyre vonatkozóan a kérelmet benyújtották.
(3) Az 520/94/EK rendelet 7. cikke első franciabekezdésében említett alátámasztó dokumentumok helyett a kérelmezők az engedélykérelmeikhez mellékelhetnek az illetékes nemzeti hatóság által a rendelkezésre álló váminformációk alapján kidolgozott és tanúsított dokumentumokat, mint olyan bizonyítékot a kérdéses termék 1998. vagy 1999. naptári év során történt behozatalára, amelyet önmaguk végeztek, vagy pedig az a gazdasági szereplő végzett, amelynek tevékenységeit átvették.
Azok a kérelmezők, akik azokra a termékekre, amelyekre az engedélykérelem vonatkozik már rendelkeznek a 1956/2003/EK bizottsági rendelet [6] vagy a 215/2004/EK bizottsági rendelet [7] szerint 2004-re kibocsátott behozatali engedélyekkel a korábbi engedélyeik egy példányát mellékelhetik az engedély kérelmeikhez. Ebben az esetben az engedély kérelmeikben fel kell tüntetniük a kérdéses termék behozatalainak összesített mennyiségét a kiválasztott referencia időszak során.
5. cikk
A tagállamok legkésőbb 2004. április 1-jén brüsszeli idő szerint 10:00 óráig tájékoztatják a Bizottságot a behozatali engedélykérelmek számáról és összesített mennyiségéről, illetve a hagyományos importőrök esetén ennek a rendeletnek a 4. cikke (1) bekezdésében említett kiválasztott referencia időszak során az általuk végzett korábbi behozatalok mennyiségéről.
6. cikk
Az 5. cikk értelmében szükséges összes információ beérkezése után legfeljebb 30 nappal a Bizottság elfogadja azokat a mennyiségi kritériumokat, amelyeket az illetékes nemzeti hatóságoknak kell használniuk az importőrök kérelmeinek teljesítéséhez.
7. cikk
A behozatali engedélyek 2004. december 31-ig érvényesek.
8. cikk
Ez a rendelet az Európai Unió Hivatalos Lapjában való kihirdetésének napján lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2004. február 20-án.

Labels: 3
1
18